Rýmy, hudba a boh

Pozadie vzniku a nahrávanie

O tom, že členovia H16 pracovali na spoločnom materiáli sa vedelo už v roku 2012. Spoločný album bol na pláne po sólových albumoch Otecka a Majka Spirita. Album bol očakávaný najmä vďaka sólovému úspechu Majka Spirita a dvoch predošlých albumoch H16, ktoré boli kriticky aj komerčne úspešné. 21. apríla sa na oficiálnom youtube kanáli skupiny objavilo video zo zákulisia, kde členovia H16 hovorili o albume. Hashtag #RHB, ktorý bol skupinou často používaný na sociálnych sieťach, symbolizuje iniciály názvu albumu. Albumu taktiež predchádzal mixtape Stroj času od Abeho, kde rekapituloval svoju tvorbu. Členovia H16 pred albumom hovorili, že nechceli na albume mať veľa hostí, nakoniec sa na albume objavili speváci Igor Kmeťo, Tina, Max, Elpe a rapperi Supa, Delik, Čistychov a DNA. Počet hostí je zatiaľ najvyšší zo všetkých albumov H16. O polovicu produkcií na albume sa postaral Grimaso, zvyšok albumu produkovali Abe, SpecialBeats, Roman Zámožný a Billy Hollywood, ktorý sa v roku 2012 stal oficiálnym členom H16.
Album sa nahrával v štúdiu FatMusic Studio, o mixáž a mastering sa postaral Marek Šurin.

Hudobná štruktúra

Po hudobnej stránke sa album nesie v modernejšom duchu ako predošlý album H16, ale stále obsahuje rôznorodé produkcie. Albumu dominujú elektronické a hrané skladby ako napríklad "Nech ti nejebe III", "Víťaz", "Jak doma", "Chcem ťa tu", kde sa dajú počuť vplyvy južanského rapu a elektronickej hudby. Album obsahuje aj minimalistické produkcie v skladbách "Celú noc" a "Čo vlastne vieme?", tiež samplované skladby "Tieto chvíle", "Angel", "Pripravený", "Lalala" alebo "Nemám čas", kde Abe prehral melódiu zo skladby "Final Countdown" od skupiny Europe. Billy Hollywood produkoval dve skladby, pomalšiu skladbu "Stresujúci blahobyt" s jemnejším zvukom a "Nechaj ma žiť", kde sa dajú počuť prvky reggae a dubstepu.

Lyrika a prejav

Témy na albume sú rôznorodé, albumu dominuje uvoľnenejšia atmosféra vďaka letnej, oslavnej a párty tématike v skladbách "Celú noc", "Tieto chvíle", "Víťaz", "Jak doma", "Lalala". Typický reprezent sa dá počuť na treťom pokračovaní skladby "Nech ti nejebe", kde členovia opisujú históriu skupiny. Skladba "Pripravený" je typickým motivačným rapom od H16, ktorý sa dal počuť aj na starších skladbách "V tvojej hlave", "Ostaň silný" alebo "Daj sa dokopy". Ďalšie témy na albume sú rodina, lojalita, priatelia na "Ideme spolu", zaneprázdnenosť a rýchly život na "Nemám čas", sloboda na "Nechaj ma žiť" a lovesong "Chcem ťa tu". Album obsahuje aj uvedomelejšie skladby "Čo vlastne vieme?" a "Stresujúci blahobyt", ktorých témou je svetovláda, systém a materializmus.
Technika prejavu sa oproti predošlým projektom H16 znovu zlepšila, štruktúra skladieb ale ostala až na pár výnimiek rovnaká - slohy obsahujúce 16 veršov a refrén. Album obsahuje viacej spievaných refrénov ako prvé dva albumy, prevažne odspievaných hosťami na albume.

Single a videoklipy

Prvý singel z albumu "Nemám čas", ktorý produkoval Abe, mal premiéru 7. apríla 2013. Majk Spirit k skladbe natočil v New Yorku video na jeden záber ku svojej časti skladby. Skladba mala ku júlu 2013 na youtube viac ako 536 000 prehratí.
Druhý singel z albumu "Ideme spolu" mal premiéru 26. apríla. Už pri premiérovaní tohto singlu bolo známe, že názov albumu bude mať iniciálky RHB. Singel produkoval Roman Zámožný a ku júlu 2013 mal na youtube viac ako 212 000 prehratí. Ku skladbe bolo aj natočené one take video na pamiatku Matúša Wagnera, zosnulého kamaráta mnohých bratislavských rapperov.
Prvý plnohodnotný klip bol natočený k skladbe "Celú noc". Videoklip, o ktorého kameru a strih sa postaral DoubleJ a o námet Mário Biháry a členovia H16, mal premiéru 23. júna 2013. Klip obsahuje zábery z nočnej Bratislavy a okrem členov H16 sa tam objavil aj rapper Elpe alebo spevák Ben Cristovao. Video malo ku júlu 2013 viac ako 212 000 prehratí na oficiálnom youtube kanáli skupiny.
Prvým rádiovým singlom z albumu bola skladba "Letné chvíle" s hosťujúcou Tinou. Skladba sa v týždňovom rebríčku IFPI umiestnila v slovenskom éteri najvyššie na 60. mieste a na 5. mieste v rebríčku zameranom iba na domácu tvorbu.

Predaj

Z albumu sa počas prvého týždňa predalo na Slovensku viac ako 3 000 kusov a skupina získala za album zlatú platňu. V Česku sa album v prvý týždeň umiestnil na 34. mieste v rebríčku najpredávanejších albumov a najvyššiu pozíciu zaznamenal v druhom týždni predaja, kedy obsadil 24. miesto.